钦定古今图书集成/理学汇编/学行典/第145卷 > 老子 > 《汤文王武王》
## 钦定古今图书集成/理学汇编/学行典/第145卷 > 老子 > 《汤文王武王》

程子曰：“圣人无过，汤武反之也，其始未必无过，所谓
如日月之食，乃君子之过。”

或问：“汤之伐桀也，众以为我后，不恤我众，舍我穑事
而割正夏，而汤告以必往，是圣人之任者也。文王三分天下有其二，以服事殷，是圣人之清者也。”龟山杨
氏曰：“非也。汤之伐桀，虽其众有不悦之言，惮劳而已。
若夏之人则不然，曰：‘时日曷丧，予及汝偕亡’。故攸徂
之民，室家相庆，箪食壶浆，以迎王师。汤虽欲不往，不”
可得矣。文王之时，纣犹有天下三分之一，民犹以为
君，则文王安得而不事之？至于武王而受，罔有悛心，
贤人君子不为所杀，则或为囚奴，或去国，纣之在天
下，为一夫矣。故武王诛之，亦不得已也。由此观之，汤
非乐为任，而文王非乐为清也，适逢其运而已。